La Bibia piemontèisa/Testament Vej/Cantich/Cantich 7


Càntich

7 

[Chiel a chila:] Com a son bej ij tò pé ant le sàndole, fija ‘d prinsi. Le curve dij tò fianch a son tanme  ‘d giòja fabricà da la man d’un bisotié. Tò amburì a- l’é tanme na copa rionda për bodrighé. Tò vènter a l’é tanme ‘n mucc ëd gran riondà da liri. Ij tò sen a son parèj ëd  dòi bësson ëd gasela. Tò còl a jë smija a na tor d'avòri. ij tò euj a smijo a j’armeuj ëd Chesbon, aranda dla pòrta 'd Bat-Rabim. Tò nas a l'é parèj ëd la Tor dël Lìban, che a guerna la sità 'd Damasch. Toa testa as drissa coronà parèj dël mont Carmel. J'ariss dij tò cavèj a l'han ëd nuanse color porpra; un rè a l'é stàit ciapà da toe tërse! Com it ses bela, com it ses zolìa, mè amor, mia delìssia!

La palma e sò scalador 

Ti 't ses slansà përparèj ëd na pàlma, ij tò sen a smìjo rape 'd dàtoj. I veuj monté an sla pàlma e cheuje ij sò frut! Toe pupe a son tanme rape d'uva; ël përfum ëd tò fià a l'é parèj dl'odor dij pom e toa boca com ël vin bon che a sghija dai làver dj'ansugnochì! Che ij tò basin a peussa esse parèj dël vin pì bon, ch’a scor seuli për mè amà ansima a nòstri làver e dent. 

[Chila, a propòsit ëd chiel] Mi i son dël mè amor, e chiel a l'ha anvìa 'd mi!

Viage an campagna 

[Chiel a chila] Ven, mè amà, andoma an campagna: passoma la neuit ant un vilage.

Matin bonora i saroma già ant le vigne, a vëdde se a gico e se a s-ciòdo ij but, e se ij pomgranà a son an fior. Ambelelà mi 't darai mè amor. Le mandraghe a mando sò përfum.  A nòstra pòrta i l'oma tute le delìssie, sëcche e frësche, mi i l'hai guernaje për ti, mè amor.

Nòte 

Bibia
Testament Vej
Cantich